Makelaar vandag in hof gepak | RVAF Media Releases
Makelaar vandag in hof gepak
Date Publiched: 10 December 2013
KAAPSTAD. – ’n Makelaar wat beleggers na Herman Pretorius se beleggingskema verwys het, word vandag in die Wes-Kaapse hooggeregshof gepak oor die terugbetaling van miljoene rande se kommissie.Een van die kurators van Pretorius se Relative Value Arbitrage Fund (RVAF), Lambertus von Wielligh Bester, dien vandag ’n aansoek by die Wes-Kaapse hooggeregshof in teen Michal Calitz om kommisie terug te betaal.
Bester het by navraag gesê die regstap teen Calitz is die “eerste van vele” om kommissie te probeer verhaal van die makelaars wat beleggers na Pretorius se skema verwys het.
’n Ondersoek na die kommissie wat aan makelaars betaal is, is “die aspek waaraan ouditeure nou aandag gee”, het Bester gesê. “Die makelaars word nou een vir een nagegaan.
Calitz se prokureur, Jean Kotze (van Laäs en Scholtz Prokureurs), het gesê Calitz gaan vandag die aansoek in die hooggeregshof teenstaan.
“Calitz staan dit teen en ontken aanspreeklikheid vir die bedrag geld wat van hom geëis word.”
Volgens Kotze is Calitz, soos die duisende beleggers wat by Pretorius belê het, “ook deur Pretorius bedrieg” en het hy nie geweet waarmee Pretorius besig was nie.
Calitz is vroeër vanjaar deur die likwidateurs van Pretorius se RVAF Trust ondervra as deel van hul likwidasie-ondersoek.
Die Burger het vantevore berig ’n verslag is daarna deur die likwidateurs by die meester van die hooggeregshof ingedien waarin gesê is dat Calitz ’n kommissie van meer as R15 miljoen ontvang het.
Calitz het hierop beswaar teen die likwidateurs se verslag by die meester van die Wes-Kaapse hooggeregshof ingedien en aangevoer dat die bedrag aansienlik minder is.
Die likwidateurs het geantwoord dat dit nie die bedoeling van die verslag was nie, en het dit op rekord gestel dat Calitz in sy ondervraging te kenne gegee het dat hy ’n bedrag van sowat R8,44 miljoen van Pretorius ontvang het.
Dié bedrag sluit enige moontlike betalings uit wat verband hou met beleggings in entiteite soos SA Superalloys, Lehumo en Wesizwe.
Dit is nog onduidelik hoeveel die likwidateurs van Calitz eis omdat die aansoek hieroor volgens die hofrol eers vandag deur ’n regter aangehoor sal word.
Tags: Die Burger, Herman Pretorius, Jean Kotze, Laäs en Scholtz Prokureurs, Lambertus von Wielligh Bester, Lehumo, Marelize Barnard, Michal Calitz, RVAF, SA Superalloys, Wesizwe
← FAIS Supervision Annual Report
‘Kommissie’ teruggeëis →